אהרון חליוה

אהרון חליוה (נולד ב-12 באוקטובר 1967) הוא קצין בצה"ל בדרגת אלוף, המשמש ראש אגף המודיעין. קודם לכן שימש ראש אגף המבצעים, ראש אגף הטכנולוגיה והלוגיסטיקה, ראש חטיבת המבצעים באמ"ץ, מפקד עוצבת האש, מפקד חטיבת הצנחנים ומפקד בה"ד 1.

ביוגרפיה 
חליוה, בן להורים ילידי מקנס שבמרוקו, נולד וגדל בחיפה. למד בבית הספר "אליאנס" שבעיר מגוריו. התגייס לצה"ל בפברואר 1986, התנדב לצנחנים ושובץ בגדוד 202. עבר מסלול הכשרה כלוחם וקורס מ"כים חי"ר. לאחר הקורס שימש כמש"ק במחלקת הסיור של הפלוגה המסייעת בגדוד 202. באפריל 1988 סיים קורס קציני חי"ר ושב לגדוד 202, ומונה למפקד מחלקת המרגמות בפלוגה המסייעת. לאחר כחודש הוביל את המחלקה במבצע חוק וסדר. במהלך המבצע נהרגו מפקד פלוגתו ואחד מחייליו. לאחר מכן מונה למפקד הפלוגה המסייעת בגדוד 202. במהלך התפקיד השתתף ב"מבצע ניב מדובר" כנגד יעדי חזבאללה בקו שבין כפרא ליאטר, שמטרתו הייתה חיסול מחבלים והשמדת משגרי קטיושה. בהמשך שימש כמפקד פלוגה בבה"ד 1. לאחר מכן שירת כראש לשכת מפקד פיקוד הצפון, יצחק מרדכי. בהמשך מונה לסגן מפקד גדוד 202. במהלך התפקיד השתתף במספר התקלויות; בדצמבר 1995, השתתף בהתקלות עם מחבלים בנחל סלוקי, תקרית בה נפצע קשה מפקד הגדוד, חגי מרדכי. בספטמבר 1996, השתתף בחילוץ כוח מיחידת אגוז שנקלע לקרב קשה עם פעילי חזבאללה בסוג'וד, במהלך מבצע חובק עולם. לאחר מכן שירת כקצין אג"ם של חטיבת הצנחנים. בסיום התפקיד השתחרר מצה"ל.

לאחר חצי שנה שב לשירות קבע, הוא הועלה לדרגת סא"ל ומונה למפקד גדוד 202, ושימש בתפקיד בין השנים 1999–2001. במהלך התפקיד הוביל את הגדוד בין היתר באירועי יום הנכבה בצומת איו"ש. בהמשך תפס הגדוד קו בגזרת הר דב. במהלך הקו הרגו לוחמי הגדוד שני מחבלים שניסו לבצע חדירה לשטח ישראל מן הכפר רג'ר. אחד האירועים הבולטים בתקופתו כמפקד הגדוד, היה חטיפת חיילי צה"ל בהר דב, שאירעה בגזרה תחת אחריותו. בשנת 2001 מונה למפקד בא"ח צנחנים. במהלך התפקיד, נאום שנשא בפני חייליו קיבל פרסום לאחר שאמר לטירונים כי . בהמשך הוביל את המעבר לבסיס האימונים "בא"ח שפיפון", ויצא חוצץ נגד אלו שטענו שהתנאים הטובים בבא"ח, יהפכו את הצנחנים לחיילים פחות טובים, באומרו: צנחנים יכולים לישון טוב בחדרים ממוזגים, ואחר כך לצאת לאימון מפרך על הגבעות הסמוכות. בתפקיד זה שירת עד שנת 2003.

בשנת 2003 הועלה לדרגת אל"ם ומונה למפקד חטיבה 55, ושימש בתפקיד עד שנת 2005, במקביל היה חניך במכללה לביטחון לאומי במחזור ל"ב (2004–2005). בשנת 2005 מונה למפקד חטיבת אפרים. במהלך התפקיד הוביל את המאבק בטרור הפלסטיני בגזרת טול כרם וקלקיליה. עם הישגי החטיבה תחת פיקודו נמנה חיסול המבוקש לואי סעדי בידי כוח מיחידת דובדבן. את תפקידו סיים ב-14 במאי 2007. ביוני 2007 מונה למפקד בה"ד 1, ושימש בתפקיד עד יולי 2009. תקופתו התאפיינה בהרחבה ניכרת של בית הספר לאור הגידול במספר הצוערים. בסדרה תיעודית של רשת על קורס קציני יבשה, הוא זכה לחשיפה רבה. בסדרה הוא נראה כמי ששם דגש רב על פיתוח ביטחונו העצמי של הצוער ומדגיש את ערך הדבקות במשימה והחתירה לניצחון, וכמי שמחדד את המשימה של הקצין בצה"ל ומתמצת אותו במשפט: . ב-20 באוגוסט 2009 מונה למפקד חטיבת הצנחנים. במהלך תפקידו הצהיר כי הוא מתנגד לקיומם של מסלולים מקוצרים בחטיבה, כגון ישיבות ההסדר, מח"ל ונח"ל, אותם הוא רואה כלא-ערכיים, וציין כי הוא אינו מקדם את החיילים המשרתים במסלולים אלו בגלל תקופת השירות הקצר שלהם. את תפקידו סיים ב-14 באפריל 2011.

ב-18 במאי 2011 הועלה לדרגת תא"ל ומונה למפקד עוצבת האש. בתחילת שנת 2012 אמר לקציני מילואים בפורום סגור (בהתייחסו למחאת האוהלים) "בגלל שהפגנתם בתל אביב, אין לצה"ל כסף לטילים", וספג ביקורת על כך. בתפקיד זה שירת עד 10 באוקטובר 2013. בשנת 2014 מונה לראש חטיבת המבצעים באמ"ץ, ושימש בתפקיד בין היתר במהלך מבצע שובו אחים ומבצע צוק איתן. את תפקידו מילא עד 19 ביוני 2016.

דרגת אלוף
ב-28 במרץ 2016 הועלה לדרגת אלוף, וב-13 ביולי נכנס לתפקידו כראש אגף טכנולוגיה ולוגיסטיקה. בנובמבר 2017, הוא אסר על קיום שיעור תורה שהתקיים מחוץ לעיר הבה"דים, צעד שגרר מחאה מצד מאות חיילים שפנו בעניין לרמטכ"ל, גדי איזנקוט. ב-2 במאי 2018 סיים את תפקידו.

ב-21 במאי 2018 מונה לראש אגף המבצעים. בינואר 2021 הופיע בפני ועדת החוץ והביטחון לדיון בנושא גניבת כלי נשק מצה"ל, לאחר פריצות רבות לבסיסי צה"ל וגניבות נשק בהיקפים גדולים. בדיון אמר כי "כל נשק צה"לי המוצא את דרכו לציבור, זה לא תעודת כבוד לנו". בהמשך שימש בתפקיד בין היתר במבצע שומר החומות. את תפקידו סיים ב-9 ביוני 2021.

ראש אמ"ן
ב-5 באוקטובר 2021 מונה לראש אגף המודיעין.

בתפקידו זה טען שהסכמי אברהם נובעים מהצורך של אוכלוסיית המדינות במזרח התיכון לשפר את רמת חייהם ולהתמודד עם משבר האקלים. בהתאם הציע לישראל להתמקד בהעלאת רמת החיים של אוכלוסיות במדינות שכנות כמו בלבנון כדי להביא יציבות לאזור וטען שאסדת גז לבנונית היא אינטרס ישראלי. חליוה גם העריך שלישראל יש אינטרס ביטחוני לייצב את הרשות הפלסטינית כדי להפחית את הטרור והעריך שמבצע שומר החומות שהיה במאי 2021 יביא לשקט ארוך טווח לאור תהליכים של ייצוב כלכלי שהוא זיהה ברצועת עזה. לצד העלאת רמת החיים של שכני ישראל הציע להתמקד בפגיעה מדויקת, כירורגית, באויבים שיש צורך לפגוע בהם, תוך הימנעות מפגיעה בבלתי מעורבים.

בלילה שלפני מתקפת הפתע על ישראל של החמאס, שהחלה בבוקר של 7 באוקטובר 2023, עודכן חליוה במידע על פעילות חריגה של חמאס, אך הוא העריך שמדובר בתרגיל והמליץ לחכות לבוקר לפני נקיטת פעולות. במתקפה נהרגו כ-1,400 חיילים ואזרחים ישראלים. 

ב-17 באוקטובר 2023 הוא הוציא אגרת לחייליו בו כתב על כישלון מתן התרעה על מתקפת הפתע על ישראל: "לא עמדנו במשימה החשובה ביותר שלנו, וכראש אמ"ן אני נושא באחריות המלאה לכישלון".

חיים אישיים 
חליוה מתגורר בצפון תל אביב, נשוי בשנית ואב לחמישה, בהם שניים מנישואיו הקודמים לשירה מרגלית. בעל תואר ראשון במדעי החברה מאוניברסיטת בר-אילן, ותואר שני במדעי החברה מאוניברסיטת חיפה.

גיסו הוא הרב עידו ארליך-ובר, אביהם של אנשי התקשורת אריה ארליך (עיתון משפחה) ושניאור ובר (עיתון מרכז-העניינים).

מאמריו 
 מיעוט בתוך מיעוט, מערכות 437, 21 ביולי 2011, עמ' 34–39

לקריאה נוספת 
 עמוס הראל, "תדע כל אם עברייה", כנרת זמורה-ביתן דביר, 2013

קישורים חיצוניים 

 
 
 
 אמנון דירקטור, היריד הצה"לי הגדול חנה בראשון לציון, במחנה, 2 בדצמבר 2010
 מיכל קליין ושי סקיף, בדרך שלהם, במחנה, 3 ביולי 2008
 ריאיון עם אל"ם אהרון חליוה, מפקד בסיס האימונים החטיבתי (בא"ח) של חטיבת הצנחנים, כפי שהועלה באתר פרש, 4 בדצמבר 2003
 בגלל שהשתתפתם בהפגנות, אין לצה"ל כסף לטילים, אתר "ישראל דיפנס", 11 בפברואר 2012
 יהושע בריינר, מפקד בה"ד 1 לא פראייר של אף אחד, וואלה!, 20 בדצמבר 2008, כפי שהועלה באתר פרש
 
 
 
 פליקס פריש, "יש צוערים שחושבים שגשר בנות-יעקב זו להקה", מוסף לשבת של מעריב, 12 באוקטובר 2007, כפי שהועלה באתר פרש
 
 אביחי בקר, שגריר תל אביב בהר דב, הארץ, 8 בדצמבר 2000, כפי שהועלה באתר פרש
 
 
 
 , ריאיון ל-ynet, 22 בפברואר 2021

הערות שוליים 

מפקדי גדודים בחטיבת הצנחנים
מפקדי חטיבה 55
מפקדי חטיבת אפרים
מפקדי בית הספר לקצינים של צה"ל
מפקדי חטיבת הצנחנים
מפקדי עוצבת האש
ראשי חטיבת המבצעים
ראשי אט"ל
ראשי אמ"ץ
ראשי אמ"ן
אלופי צה"ל
חברי המטה הכללי של צה"ל
בוגרי המכללה לביטחון לאומי
בוגרי בית הספר אליאנס (חיפה)
בוגרי אוניברסיטת בר-אילן
בוגרי אוניברסיטת חיפה
משפחת מרגלית
תל אביב-יפו: אישים
ישראלים שנולדו ב-1967